**Riigikogu rahanduskomisjon**

rahandus.ametnik@riigikogu.ee */ kuupäev digiallkirjas /*

**Riigilõivuseaduse muutmise ja sellega seonduvalt teiste seaduste muutmise seaduse eelnõu**

**Võrumaa Metsaühistu on seisukohal, et ei saa nõustuda riigilõivuseaduse täiendamise paragrahviga § 135¹, mille kohaselt maksustatakse riigilõivuga metsateatise läbivaatamine.**

Põhjendame seda arvamust metsaseaduse alusel, millega on pandud Riigi üheks ülesandeks metsaressursi arvestuse pidamine.

Oma ülesannete täitmiseks metsanduses peab riik metsa paiknemise, pindala, tagavara, seisundi ja kasutamise arvestust metsaressursi arvestuse riiklikus registris.

Metsaseadus § 11:

(5) Riigieelarvest kaetakse metsa korraldamise kulud, mida riik teeb:

1) metsaressursi arvestuse pidamiseks;

Erametsaomanik saab esitada metsateatise ainult siis, kui metsaregistris on olemas kehtivad metsainventeerimisandmed. Need andmed tekivad sinna juhul, kui metsaomanik on need tellinud ja nende eest ise tasunud. Kuna metsaregistris olevad andmed on maaomaniku poolt kinnimakstud andmed, siis ei ole õiglane võtta tasu nende kasutamise eest ehk maksustada riigilõivuga metsateatise esitamist.

Need on vaid paar olulist väljatoodud punkti rahalise katte poolest, aga metsateatise läbivaatamise maksustamine ei lähe kokku tervet metsaseadust läbiva temaatikaga.

Kui metsaomanik esitab metsateatise kehtivate inventeerimisandmete alusel, siis see ei taga automaatselt raiet lubavat otsust. Nii võib juhtuda, et metsaomanik peab esitama metsateatisi samale kohale mitmeid kordi, sest metsaomanik näiteks ei näe naaberkinnistute kõiki metsa andmeid, kuid mis võivad piirata otseselt tema kinnistu metsamajandamist.

Eriti ülekohtune on riigilõivuga maksustada kaitsealadel metsateatiste esitamist, sest kaitsealadel on metsamajandamine niigi kitsendatud, eraldised ja nendel tehtavad raied pigem väiksed, mis omakorda tõstavad esitatavate metsateatiste arvu.

Praeguses eelnõus on kirjas:

*(2) Riigilõivu ei võeta, kui metsateatis esitatakse metsaregistrisse kandmata oluliste metsakahjustuste kohta ja kui on täidetud üks järgmistest tingimustest:*

*1) Keskkonnaameti poolt selle metsakahjustuse kohta tehtud metsakaitseekspertiisis ei ole raiet soovitatud;*

*2) Keskkonnaamet ei pea metsakaitseekspertiisi tegemist vajalikuks.*

Metsaseadus § 42. Omaniku kohustused metsa majandamisel:

(1) Metsaomanik on kohustatud:

1) jälgima metsa seisundit, kaitsma metsa kahjurite ja haiguste, prahistamise ja tulekahjude eest;

Seda kohustust saab metsaomanik täita ehk infot jagada üksnes metsateatist esitades, kui ta avastab metsas olulise kahjustuse.

Sõltumata eelnõus viidatud ekspertiisi tulemusest praeguse eelnõu kohaselt ei ole tagatud, et maaomanik hakkab metsakahjustuste kohta metsateatiseid esitama ja riigil jääb saamata info oluliste kahjustuste kohta. Isegi kui keskkonnaameti ekspertiisi tulemusel on otsus raie tegemise kohta, siis pole metsakahjustuse puhul kohane metsateatise esitajalt riigilõivu küsida, kuna metsaomanik on metsakahjustuse puhul niigi juba kahjukannataja.

Kokkuvõtvalt:

**Teeme ettepaneku riigilõivuseaduse täiendamine paragrahviga § 135¹, mille kohaselt maksustatakse riigilõivuga metsateatise läbivaatamine, eelnõust välja võtta, kuna on nii otseselt, kui kaudselt vastuolus metsaseadusega ja metsanduses väljakujunenud põhimõtetega.**

Võrumaa Metsaühistu ühendab 1400 erametsaomanikku kelle omanduses on üle 25 000 ha metsamaad.

Lugupidamisega

*/allkirjastatud digitaalselt/*

Erki Sok

aseesimees

Võrumaa Metsaühistu

522 9424

erki.sok@metsauhistu.ee